Mothra Vs Godzilla

Με τον Ishiro Honda να βρίσκεται και πάλι στην καρέκλα του σκηνοθέτη και εισάγοντας στη σειρά ένα νέο αντίπαλο, τη Mothra (ή Mosura όπως είναι το πραγματικό της όνομα), ένα γιγάντιο λεπιδόπτερο που μοιάζει με σκόρο, o Godzilla συνεχίζει το καταστροφικό του έργο, σε ένα αποτέλεσμα που είναι πολύ πιο διασκεδαστικό από το King Kong Vs Godzilla. Με μερικές σκηνές να είναι εξαιρετικά σκηνοθετημένες από τον Honda, όπως για παράδειγμα η κινηματογραφική είσοδος του Godzilla, και δίνοντας βάση στην καθαρόαιμη δράση, η ταινία δεν έχει καμία σχέση με το μεταφορικό ύφος του πρωτότυπου, αλλά παραμένει απίστευτα διασκεδαστική, με τους fan του franchise να τη θεωρούν ως την καλύτερη της σειράς. Εξαιρετικός ρυθμός, αρκετά έξυπνο σενάριο, εντυπωσιακές χρωματικές συνθέσεις, ικανοποιητικά εφέ και κάποια εμβόλιμα στοιχεία καθαρόαιμου τρόμου εμπλουτίζουν το feeling της ταινίας. Το τελικό αποτέλεσμα φτάνει σε υψηλά εικαστικά επίπεδα, με την πανέμορφη φωτογραφία, τα όμορφα χρωματικά φίλτρα και την δουλειά του Eiji Tsuburaya στα εφέ να κερδίζουν αμέσως τον θεατή, και ο Honda κάνει ό,τι είναι ανθρωπίνως δυνατό με τις γωνίες και τις κινήσεις της κάμερας, ώστε να κάνει την ταινία ακόμη πιο διασκεδαστική.